Rasmus Nissen Kristensen
Rasmus Nissen Kristensen er en dansk fodboldspiller, der spiller for den italienske Serie A-klub AS Roma og for det danske landshold. Rasmus Nissen Kristensen er forsvarsspiller og har spillet i alt 15 landskampe for Danmark (pr. 16. juni 2023).
Rasmus Nissen Kristensen begyndte at spille fodbold i Brande IF, inden han kom til Herning Fremad og siden FC Midtjylland, hvor han i 2016 debuterede i Superligaen. I januar 2018 blev han solgt til den hollandske storklub Ajax Amsterdam, som han i 2019 vandt både det hollandske mesterskab og den hollandske pokalturnering med, inden han samme år foretog et succesrigt skifte til den østrigske klub Red Bull Salzburg. Med Salzburg vandt Rasmus Nissen både det østrigske mesterskab og den østrigske pokalturnering tre gange, inden han i 2022 fortsatte karrieren i den engelske Premier League-klub Leeds United. Da klubben i 2023 rykkede ned i den næstbedste række, blev han imidlertid lejet ud til AS Roma i Italien.
Rasmus Nissen Kristensen har spillet på de fleste af DBU's ungdomslandshold og fik i 2021 debut på A-landsholdet under Kasper Hjulmand i en VM-kvalifikationskamp mod Færøerne. Han var en del af truppen til VM i Qatar i 2022 og spillede alle Danmarks tre kampe ved turneringen.